У 1988 годзе Беларускі дзяржаўны ўніверсітэт атрымаў права штогод арганізоўваць у кастрычніку–лістападзе рэгіянальныя чвэрцьфінальныя спаборніцтвы чэмпіянату. Ужо 20 гадоў у БДУ зязджаюцца найлепшыя каманды з ВНУ Беларусі, Латвіі, Літвы, Эстоніі і Калінінградскай вобласці РФ, каб прайсці адбор для далейшага ўдзелу ў паўфінальных спаборніцтвах. У праграме спаборніцтваў камандзе, якая складаецца з трох студэнтаў, даецца на 5 гадзін адзін кампютар і спіс заданняў, сфармуляваных на англійскай мове. Студэнтам неабходна па славесным апісанні задачы пабудаваць матэматычную мадэль, спраектаваць алгарытм і распрацаваць для рашэння задачы кампютарную праграму на мовах высокага ўзроўню. Праграма аўтаматычна тэсціруецца на вялікім наборы зыходных дадзеных. Увесь працэс праверкі, апрацоўкі і прыняцця рашэнняў цалкам аўтаматызаваны. Перамагаюць каманды, якія рашылі найбольшую колькасць задач за найменшы час.